ประธานวิปฝ่ายค้าน เปิดเผยภาพรวมการอภิปรายเป็นไปด้วยความเรียบร้อย ส่วนนายกรัฐมนตรี ชี้แจงยังไม่ตรงประเด็น
นายสุทิน คลังแสง ประธานคณะกรรมการประสานงานพรรคร่วมฝ่ายค้าน หรือวิปฝ่ายค้าน เปิดเผยว่า ภาพรวมการอภิปรายร่าง พ.ร.บ.งบประมาณรายจ่ายประจำปีงบประมาณ 2565 ตลอด 2 วันที่ผ่านมา การบริหารเวลาเป็นไปตามเป้าหมาย จึงเชื่อมั่นว่าวันนี้จะสามารถปิดการประชุมได้เร็วกว่ากำหนด คาดว่าจะก่อนเวลา 24.00 น. เนื่องจากสมาชิกให้ความร่วมมือไม่มีการประท้วงหรือขัดจังหวะกัน ส่วนเนื้อหาสาระในการอภิปราย ส.ส.หลายคนพุ่งเป้าไปที่กระทรวงสาธารณสุขและกระทรวงกลาโหมนายสุทิน ยังมองว่า รัฐบาลยังชี้แจงถึงการจัดสรรงบประมาณลดลงในหลายกระทรวงไม่ได้ และส่วนตัวผิดหวังที่นายกรัฐมนตรีไม่ได้มีการชี้แจงรายละเอียดมากพอ แต่โยนความผิดให้กับคนอื่น เช่น กรณีโครงการรับจำนำข้าว ที่สะท้อนให้เห็นว่านายกรัฐมนตรีพยายามกลบเกลื่อนความผิดของตนเอง และยังไม่เข้าใจอีกหลายเรื่อง จึงอยากเชิญชวนให้ประชาชนและทุกคนฟังคำสรุปจากตนเองในคืนนี้จะได้รู้ว่า โครงการจำนำข้าว เป็นนโยบายสาธารณะซึ่งหวังที่จะเกิดผลในวงกว้าง ไม่ได้หวังกำไรหรือขาดทุน พร้อมย้อนถามว่าโครงการต่างๆ ที่นายกรัฐมนตรีใช้งบประมาณลงไปช่วยเหลือประชาชนในช่วงนี้ เช่น โครงการคนละครึ่ง บัตรสวัสดิการแห่งรัฐ ได้กำไรหรือขาดทุนหรือไม่ เนื่องจากนโยบายสาธารณะจะนำมากระตุ้นเศรษฐกิจ โดยกำไรวัดกันที่ภาษี อีกทั้งยังเห็นว่านายกรัฐมนตรียังไม่เข้าใจถึงบัญชีการใช้หนี้ของรัฐบาล ซึ่งเข้าใจผิดว่าจะต้องชำระหนี้ในโครงการจำนำข้าวอยู่นายสุทิน ขอให้มั่นใจว่าเสียงของฝ่ายค้านในการลงมติจะไม่แตก ส่วนเสียงสนับสนุนจากรัฐบาลนั้นมองว่าตนเองได้เสียงสนับสนุนที่มีทิศทางเดียวกันแล้วในหลายเรื่องดูได้จากการอภิปรายที่เกิดขึ้น แต่ยังไม่มั่นใจว่าจะลงมติร่วมกับฝ่ายค้านหรือไม่ต้องรอดูในเรื่องของมารยาททางการเมืองด้วย